**urlet ambidextru pentru prostie și taraf (ciclic reluat)**

*Paparuz*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pe străzi cu tălpile mute

copii îmbrăcați în blestem

mângâie ploaia

din visurile lor halucinogene

se nasc diminețile goale

nuri evanghelici tunați

speranțe lascive futuriste

uneori din cer cad săruturi de adio

și zâmbete de-a-ndăratelea

nu mai avem măști democrate

nu mai avem virgine la liber

nu mai avem nimic de vândut

doar buletine de vot roșii pe ambele părți

bocanci DNA în sufragerie

stenograme ludice STS

și un bigbrother în dormitor

în țara urnelor cu două intrări

morții stau la coadă să-și aleagă parlamentarii

românia te iubesc

(și ce dacă?)